Na podlagi 13. člena in 53. člena Statuta Zdravniške zbornice Slovenije (besedilo sprejeto na seji skupščine Zdravniške zbornice Slovenije dne 13. 12. 2007 ter dne 16. 12. 2008) ter 81. člena Poslovnika o delu skupščine, izvršilnega odbora ter njunih organov (besedilo sprejeto na seji skupščine Zdravniške zbornice Slovenije dne 4. 12. 2007) je Izvršilni odbor Zdravniške zbornice Slovenije na seji dne 5. 5. 2015, na seji dne 22. 11. 2016 (spremembe pravilnika), na seji dne 28. 9. 2017 (spremembe pravilnika), na seji dne 5. 4. 2018 (dopolnitev pravilnika), na seji dne 13. 5. 2020 (dopolnitev pravilnika) ter na seji 18. 11. 2020 (spremembe pravilnika) sprejel

**PRAVILNIK O DENARNI POMOČI ZBORNICE**

**I. Splošne določbe**

# 1. člen (Splošno)

S tem pravilnikom Zdravniška zbornica Slovenije (v nadaljnjem besedilu: zbornica) ureja denarno pomoč članom zbornice (v nadaljnjem besedilu: člani) v stiski in njihovim družinam.

# 2. člen (Vsebina)

1. Ta pravilnik določa upravičence do denarne pomoči (v nadaljnjem besedilu: pomoč), višino pomoči ter postopek za dodelitev pomoči.

1. O dodelitvi pomoči v skladu s tem pravilnikom odloča Odbor za socialno ekonomska vprašanja (v nadaljnjem besedilu: odbor). Odboru strokovno pomoč nudijo strokovne službe zbornice.

# 3. člen (Pomen izrazov)

1. V tem pravilniku uporabljeni izrazi imajo naslednji pomen:

* 1. **Družina** je življenjska skupnost staršev in otrok, kot jo opredeljujejo predpisi s področja zakonske zveze in družinskih razmerij.
  2. **Družinski člani** so osebe, ki jih je član dolžan preživljati, ter osebe, ki so člana dolžne preživljati.
  3. **Otrok člana** je otrok, posvojenec ali pastorek umrlega člana, ki ga je bil ta v času smrti dolžan preživljati.

1. Izrazi, uporabljeni v moški slovnični obliki, se uporabljajo kot nevtralni za moške in ženske.

# 4. člen (Viri financiranja pomoči)

(1) Pomoč se financira iz:

− dela članarine, katerega višino oziroma delež določi skupščina Zdravniške zbornice Slovenije (v nadaljnjem besedilu: skupščina zbornice) s sklepom,

− daril, volil, dediščin,

− sredstev, zbranih z donatorstvom.

(2) Sredstva se vodijo kot posebna računovodska postavka in se smejo črpati v skladu s tem pravilnikom.

**II. Pomoč**

# 5. člen (Upravičenci do pomoči)

Upravičenci do pomoči so:

1. član, in sicer enkrat v petih letih, v primeru:

− hujše bolezni ali poškodbe člana, pod pogoji iz 6. člena tega pravilnika;

− hujše finančne stiske v družini člana, pod pogoji iz 7. člena tega pravilnika.

1. otrok člana, in sicer v primeru smrti člana.

# 6. člen (Hujša bolezen ali poškodba člana zbornice)

1. Hujša bolezen ali poškodba je takšna, ki članu za eno leto ali več onemogoči opravljanje zdravniškega poklica.

1. Član lahko uveljavlja pomoč iz tega člena v času trajanja hujše bolezni ali poškodbe.

# 7. člen (Hujša finančna stiska v družini člana)

1. Hujša finančna stiska v družini člana je stanje, ko dohodki člana in njegovih družinskih članov ne zadostujejo za preživetje družine člana.

1. Član izkazuje hujšo finančno stisko v družini najmanj z naslednjimi dokazili oziroma potrdili:

− potrdilo upravne enote o številu družinskih članov v skupnem gospodinjstvu, oziroma dokazilo o družinskih članih, ki s članom ne živijo v skupnem gospodinjstvu,

− odločba o odmeri dohodnine člana in njegovih družinskih članov,

− dokazila o prejemkih člana in njegovih družinskih članov v zadnjih treh mesecih (plačilne liste, odločbe o višini pokojnine, odločbe pristojne ustanove o višini nadomestila oz. potrdila, da član ali njegov družinski član ne prejema nobenih dohodkov, obvestila o določitvi zavarovalne osnove itd.),

− bančni izpiski člana in njegovih družinskih članov za zadnje tri mesece,

− morebitna druga dokazila, glede na zahtevo zbornice.

1. Hujša finančna stiska v družini člana je dokazana, če povprečni neto razpoložljivi dohodki (po odštetju davkov in obveznih prispevkov ter normiranih oziroma dejanskih stroškov) in prejemki člana in njegovih družinskih članov, prejeti v zadnjih 3 mesecih pred mesecem vložitve vloge, na člana in njegove družinske člane ne presegajo mesečne neto minimalne plače v Sloveniji.

1. Če niso podane okoliščine iz prejšnjega odstavka tega člena, o obstoju hujše finančne stiske v družini člana odloča odbor po načelu proste presoje dokazov.
2. Med dohodke in prejemke iz prejšnjega odstavka tega člena sodijo periodični, občasni in priložnostni dohodki, prejeti v zadnjih 3 mesecih pred mesecem vložitve vloge, kamor sodijo plače, nadomestila plač, povračila stroškov v zvezi z delom, pokojnine, preživnine, rente, dediščine, darila, odškodnine, odpravnine, nagrade, dohodek za študentsko delo ter drugi morebitni dohodki in prejemki.
3. Član lahko uveljavlja pomoč iz tega člena v času trajanja hujše finančne stiske v družini.

**7.a člen (Oprostitev plačevanja članarine v času epidemije COVID-19)**

1. V času trajanja epidemije COVID-19 se lahko člane pod pogoji iz tega člena opraviči plačevanja članarine v primeru hujše finančne stiske v družini člana.
2. Član, ki želi uveljavljati oprostitev plačila članarine, izkazuje hujšo finančno stisko v družini najmanj z naslednjimi dokazili oziroma potrdili:
   * dokazilo o družinskih članih (zadošča navedba osebnih podatkov članov družine oz. kakršnokoli drugo dokazilo o številu družinskih članov v skupnem gospodinjstvu in družinskih članih, ki s članom ne živijo v skupnem gospodinjstvu),
   * bančni izpiski člana in njegovih družinskih članov iz obdobja, ko je v Republiki Sloveniji razglašena epidemija,
   * morebitna druga dokazila, glede na zahtevo zbornice.
3. Hujša finančna stiska v družini člana je dokazana, če povprečni mesečni neto razpoložljivi dohodki (po odštetju davkov in obveznih prispevkov ter normiranih oziroma dejanskih stroškov) in prejemki člana in njegovih družinskih članov, prejeti od trenutka razglasitve epidemije do oddaje vloge oziroma najkasneje do dne, ko pristojni državni organ razglasi konec epidemije nalezljive bolezni COVID-19, na člana in njegove družinske člane ne presegajo mesečne neto minimalne plače v Sloveniji.
4. Plačilo članarine se oprosti za čas, ko je podana hujša finančna stiska iz prejšnjega odstavka, vendar največ od dne razglasitve epidemije do dne, ko pristojni državni organ razglasi konec epidemije nalezljive bolezni COVID-19.
5. Vloga za uveljavitev oprostitve plačila članarine se lahko vloži najkasneje 2 meseca po koncu epidemije.

**8. člen (Otroci umrlih članov)**

Otrok umrlega člana lahko uveljavlja pomoč kadarkoli od smrti člana dalje.

# 9. člen (Višina nepovratne pomoči)

1. Pomoč članu v neto znesku znaša največ 35.000 EUR. Višino pomoči članu določi odbor glede na okoliščine posameznega primera, in sicer:

− iz naslova hujše bolezni ali poškodbe člana se upošteva vrsta, teža in prognoza bolezni, stopnja in trajanje telesnih in duševnih bolečin ter zmanjšanje življenjskih aktivnosti.

− iz naslova hujše finančne stiske v družini člana se upoštevajo potrebni življenjski stroški, dohodki

in prejemki, ki jih član zase in za svoje družinske člane izkazuje v vlogi. Pomoč iz tega odstavka se

izplača v enkratnem znesku.

1. Prvo izplačilo pomoči otroku umrlega člana, mlajšemu od 21 let, znaša v neto znesku 5.600 EUR letno, drugo in vsa nadaljnja izplačila pa v neto znesku znašajo 2.800 EUR letno. Prvo in nadaljnja izplačila otroku umrlega člana, starejšemu od 21 let, v neto znesku znašajo 2.800 EUR letno. Pomoč otroku umrlega člana se presoja in odobri vsako leto posebej do vključno leta, v katerem otrok dopolni 25 let starosti. Pomoč otroku umrlega člana se začne izplačevati v letu, v katerem je podal vlogo za pomoč in se izplača enkrat letno.

**III. Uveljavljanje pomoči**

# 10. člen (Vloga)

1. Upravičenec zaprosi za pomoč s pisno vlogo, ki ji priloži dokazila o izpolnjevanju pogojev za dodelitev pomoči.

1. Odbor lahko sproži postopek dodelitve pomoči tudi na lastno pobudo, tako da morebitnega upravičenca povabi, da poda vlogo.

1. Odbor obravnava vloge na svoji prvi seji po njihovem prejemu, v nujnih primerih pa lahko tudi nemudoma.

**IV. Posebne pristojnosti odbora**

# 11. člen (Posebni primeri dodelitve pomoči)

1. Ne glede na določila tega pravilnika lahko odbor izjemoma dodeli pomoč v višini iz prvega odstavka 9. člena tudi članu, ki ni upravičenec do pomoči iz točke a) 5. člena tega pravilnika, če po prostem preudarku presodi, da za to obstajajo utemeljeni razlogi.

1. Odbor se v primerih, ko v skladu s prejšnjim odstavkom tega člena odloča po prostem preudarku, opira na s strani člana predloženo dokumentacijo, podatke iz registra zdravnikov in druga dejstva, ki so mu znana. Odbor lahko po potrebi opravi tudi osebni razgovor s članom.

**V. Spremljanje in izvajanje pravilnika**

# 12. člen (Evidence in poročanje)

1. Odbor vodi posebno evidenco o dodeljeni pomoči.

1. Odbor je dolžan enkrat letno predložiti poročilo o poslovanju skupščini zbornice.

# 13. člen (Varstvo namena in ciljev pravilnika)

Odbor enkrat letno vpogleda v evidence o izvajanju tega pravilnika ter po potrebi sprejme ukrepe za izboljšanje izvajanja z namenom zagotavljanja namena iz 1. člena tega pravilnika.

**VI. Prehodna določba**

# 14. člen

1. Člani, ki so pomoč že pridobili v skladu z določili Pravilnika o skrbstvenem skladu z dne 18. 12. 1997 ter Pravilnika o skrbstvenem skladu z dne 8. 1. 2009 ter 21. 5. 2009-dopolnitev (v nadaljnjem besedilu: prejšnja pravilnika), ne morejo pridobiti pomoči po tem pravilniku, razen v primerih, ko je od dodelitve pomoči že poteklo pet let.

1. Otroci članov, ki so v skladu z določili prejšnjih pravilnikov prejeli pomoč kot predšolski oziroma osnovnošolski otroci, začnejo pridobivati pomoč po drugem odstavku 9. člena tega pravilnika v naslednjem letu po zaključku osnovne šole. Otroci članov, ki so v skladu z določili prejšnjih pravilnikov prejeli pomoč kot vajenci, dijaki ali študenti, začnejo pridobivati pomoč po drugem odstavku 9. člena v naslednjem letu po prenehanju pogodbe o štipendiranju.

1. Določila tega pravilnika ne vplivajo na obveznosti zbornice, ki izhajajo iz pogodb o štipendiranju oziroma posojilnih ali kreditnih pogodb, sklenjenih pred uveljavitvijo tega pravilnika.

1. Vloge, vložene pred začetkom veljavnosti tega pravilnika, se obravnavajo skladno z določili Pravilnika o skrbstvenem skladu z dne 8. 1. 2009 ter 21. 5. 2009-dopolnitev.

**VII. Končni določbi**

# 15. člen

Z dnem začetka veljave tega pravilnika preneha veljati Pravilnik o skrbstvenem skladu z dne 8. 1. 2009 ter 21. 5. 2009-dopolnitev.

# 16. člen

Ta pravilnik sprejme izvršilni odbor zbornice in začne veljati z dnem sprejema.

*Pravilnik o dopolnitvah Pravilnika o denarni pomoči Zbornice z dne\_13. 5. 2020 vsebuje naslednjo končno določbo:*

2. člen

Ta pravilnik prične veljati z dnem sprejetja, uporablja pa se od 1. 5. 2020.

Pravilnik o spremembah pravilnika o denarni pomoči zbornice z dne 18. 11. 2020 vsebuje naslednjo končno določbo:

3. člen

(1) Ta pravilnik prične veljati in se uporabljati z dnem sprejetja, razen 2. člen, ki se prične uporabljati s 1. 1. 2021.

(2) Ta pravilnik se uporablja v vseh še nezaključenih postopkih uveljavljanja oprostitve plačila članarine po 7.a členu Pravilnika o pravni zaščiti članov Zdravniške zbornice Slovenije.